Belső megállapodás

a tagállamok kormányainak a Tanács keretében ülésező képviselői közötti, a 2000. június 23-i, Cotonouban (Benin) aláírt, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról

AZ EURÓPAI KÖZÖSSÉG TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI,

tekintettel az Európai Közösséget létrehozó szerződésre,

mivel:

(1) az afrikai, karibi és csendes-óceáni államok, valamint az Európai Közösség és tagállamai között 2000. június 23-án Cotonouban, Beninben aláírt partnerségi megállapodás (a továbbiakban: AKCS–EK megállapodás) az AKCS-államoknak a 2000-től 2005-ig terjedő ötéves időszakban nyújtandó közösségi támogatás teljes összegét 15 milliárd 200 millió euróban határozza meg. Ez az összeg egyrészről a tagállamok hozzájárulásából létrejött 9. Európai Fejlesztési Alap (9. EFA) által rendelkezésre bocsátott 13 milliárd 500 millió euróból, másrészről az Európai Beruházási Bank (a továbbiakban: a Bank) által rendelkezésre bocsátott 1 milliárd 700 millió euróból adódik össze.

(2) Továbbá az AKCS–EK megállapodás pénzügyi jegyzőkönyve hatálybalépésének napján a korábbi Európai Fejlesztési Alapok meglévő egyenlegeit átutalják a 9. EFA-ba, és azt az AKCS–EK megállapodásban megállapított módon használják fel. Az előre látható összeg fedezi a 2000-től 2007-ig terjedő időszakot. Ebbe az időszakba a 9. EFA ratifikálásához szükséges, megközelítőleg két év, valamint a 9. EFA megszűnését követő két év is beletartozik.

(3) A 2000/169/EK határozat [1] 2001. február 28-áig meghosszabbította a tengerentúli országoknak és területeknek az Európai Gazdasági Közösséggel való társulásáról szóló, 1991. július 25-i 91/482/EGK tanácsi határozatot. Az említett dátum előtt új határozatot fogadnak majd el a Szerződés 187. cikke alapján. Ez a határozat 175 millió euróban szabja meg a 9. EFA-nak azon tengerentúli országok és területek (a továbbiakban: TOT) részére nyújtandó pénzügyi támogatását, amelyekre a Szerződés negyedik része vonatkozik. Rendelkezés készült továbbá egy, legfeljebb 20 millió eurós juttatásról, amelyet a Bank a TOT-beli, saját forrásaiból vállal fel. Továbbá a korábbi EFA-knak a TOT részére juttatott, e megállapodás hatálybalépésének napján fennálló minden egyenlegét átutalják a 9. EFA-ba, és az említett határozatban megállapított feltételeknek megfelelően használják fel.

(4) A tagállamoknak a Tanács keretében ülésező, kormányzati képviselői megállapodtak, hogy a 9. EFA megvalósításával kapcsolatban a Bizottság részéről felmerülő költségek finanszírozására 125 millió eurót különítenek el.

(5) Az AKCS–EK megállapodás és a TOT társulására vonatkozó jövőbeni határozat (továbbiakban a határozat) megvalósítása érdekében létre kell hozni a 9. EFA-t, és meg kell határozni a pénzeszközök elosztásának, valamint a tagországoknak az ilyen pénzeszközökhöz való hozzájárulásának eljárását.

(6) Meg kell határozni a pénzügyi együttműködés adminisztrációs szabályait, határozni kell a segély programozásának, vizsgálatának és jóváhagyásának eljárásáról, és meg kell állapítani a segély felhasználásának felülvizsgálatára vonatkozó részletes szabályokat.

(7) A 9. EFA keretösszegére vonatkozó következtetésekben, amelyeket az Európai Közösség nevében a miniszteri koordináció dolgozott ki, tekintettel az 1999. december 6-i és 7-i 3. AKCS–EK miniszteri szintű tárgyalókonferenciára (Ministerial Negotiating Conference), tudomásul veszik a Bizottság szándékát, hogy decentralizálni kívánja adminisztratív döntéshozatalát, és hangsúlyozni kívánja az olyan reformok szükségességét, amelyeknek célja, hogy újradefiniálják a Bizottságnak és a Tanácsnak az Európai Fejlesztési Alap döntéshozatali folyamatában betöltött szerepét.

(8) A Tanácsnak és a Bizottságnak a 2000. február 2-án és 3-án megtartott AKCS–EK Miniszteri szintű tárgyalókonferencia (Ministerial Negotiating Conference) jegyzőkönyvében rögzített, programozási folyamatról szóló nyilatkozata kijelenti, hogy a programozási folyamatot körülvevő eljárásokat és jelentéstételi követelményeket fegyelmezett módon kell kezelni, valamint felül kell vizsgálni, és ki kell igazítani a tagállamoknak és a Bizottságnak a döntéshozatali folyamatban betöltött szerepét.

(9) A Tanács 1999. május 21-i, az Európai Közösség fejlesztési okmányainak és programjainak értékelésével kapcsolatos következtetése különböző módokat határoz meg a Bizottság és a tagállamok számára, amelyek által, a Tanács felszólítására, javítaniuk kell az Európai Közösség fejlesztési támogatásainak hatékonyságát, beleértve a küldöttségek fokozottabb bevonásával történő dekoncentrációt, az adományozók összehangolásának és egymást kiegészítő jellegének fokozását, az okmányok számának csökkentését, a teljesítményi kritériumok fokozottabb alkalmazását, valamint a fejlesztéskezelési bizottságok munkájának újraorientálását.

(10) A Tanács az 1999. május 21-i ülésén állásfoglalást fogadott el a Közösség és a tagállamok fejlesztési együttműködésének kiegészítő jellegéről. A Tanács a 2000. május 18-i ülésén következtetést fogadott el a műveleti összehangolásról. Ezek a dokumentumok újra megerősítették a szorosabb együttműködés és az egymást kiegészítő jelleg szükségességét, valamint azt az igényt, hogy a partnerországok vezető szerepet vállaljanak ebben a folyamatban.

(11) A Bizottságon belül létre kell hozni a tagállamok kormányzati képviselőinek bizottságát, és hasonló bizottságot kell létrehozni a Bankban is. Össze kell hangolni a Bizottságnak és a Banknak az AKCS–EK megállapodás és a határozat vonatkozó rendelkezéseinek alkalmazása érdekében végzett munkáját.

A Bizottsággal és a Bankkal folytatott konzultációt követően

A KÖVETKEZŐKBEN ÁLLAPODTAK MEG:

I. FEJEZET

PÉNZÜGYI FORRÁSOK

1. cikk

A 9. EFA forrásai

(1) A tagállamok létrehozzák a kilencedik Európai Fejlesztési Alapot (2000.), a továbbiakban: a 9. EFA.

(2) A 9. EFA az alábbiakat tartalmazza:

a) egy, legfeljebb 13 milliárd 800 millió eurós összeg, amely a tagállamok adományaiból származik, az alábbi módon:

Tagállam | Hozzájárulás, millió euróban |

Belgium | 540,96 |

Dánia | 295,32 |

Németország | 3223,68 |

Görögország | 172,50 |

Spanyolország | 805,92 |

Franciaország | 3353,40 |

Írország | 85,56 |

Olaszország | 1730,52 |

Luxemburg | 40,02 |

Hollandia | 720,36 |

Ausztria | 365,70 |

Portugália | 133,86 |

Finnország | 204,24 |

Svédország | 376,74 |

Egyesült Királyság | 1751,22 |

| 13800,00 |

A teljes összegen belül

i. Az AKCS-államok 13 milliárd 500 millió euró juttatást kapnak;

ii. A TOT 175 millió euró juttatást kap;

iii. A Bizottság 125 millió euró juttatást kap, amelyből a 9. EFA megvalósításával kapcsolatos költségeit fedezi.

b) Az AKCS–EK megállapodás pénzügyi jegyzőkönyve hatálybalépésének napján a korábbi EFA-kból maradó egyenlegeket, valamint a korábbi EFA-k még folyó projektjeiből egy későbbi alkalommal kiemelendő esetleges összegeket átutalják a 9. EFA-ba. A 9. EFA-ba így átutalt források, amelyeket korábban egy AKCS-állam, AKCS-régió vagy TOT indikatív programjára különítettek el, továbbra is elkülönítve maradnak a nevezett állam, régió vagy TOT részére.

c) Az AKCS támogatására előre látható teljes összeget a korábbi EFA-kból maradó egyenlegek egészítik ki. A források teljes összege a 2000-től 2007-ig terjedő időszakot fedezi.

(3) Az e cikk (2) bekezdésében említett előirányzatok kamataiból összegyűlt, és az AKCS–EK megállapodás IV. melléklete 37. cikkének (1) bekezdésében említett európai fizetőhelyeknél letétbe helyezett kamatbevételt jóváírják a Bizottság nevében nyitott, egy vagy több bankszámlán, és a 10. cikk feltételeivel összhangban használják fel.

(4) A (2) bekezdés a) pontjában említett hozzájárulások elosztását a Tanács egyhangú döntéssel módosítja a Bizottság javaslata alapján, amennyiben új állam csatlakozik a Közösséghez.

(5) A pénzügyi forrásokat a Tanács egyhangú döntésével, az AKCS–EK partnerségi megállapodás 62. cikke (2) bekezdésének megfelelően is ki lehet igazítani.

2. cikk

Az AKCS-államok részére tartalékolt források

(1) Az 1. cikk (2) bekezdésének a) pontjában rögzített teljes összegből legfeljebb 13 milliárd 500 millió eurót kell tartalékolni az AKCS-államok részére, és azt a következők szerint kell elosztani:

a) támogatásra legfeljebb 10 milliárd eurót, amely az alábbiakból tevődik össze:

i. legfeljebb 9 milliárd 836 millió eurót tartalékolnak a hosszú távú fejlesztésre, amelyet az AKCS–EK megállapodás IV. mellékletének 1–5. cikkével összhangban kell programozni. Ezeket a forrásokat rövid távú, szükséghelyzetben alkalmazott intézkedésekhez is fel lehet használni, az AKCS–EK megállapodás 72. cikke (3) bekezdésének megfelelően;

ii. az AKCS–EK megállapodás III. mellékletének rendelkezéseivel összhangban legfeljebb 90 millió eurót tartalékolnak a Vállalkozásfejlesztési Központ (VfK, Centre for Development of Enterprise) költségvetésének finanszírozására;

iii. az AKCS–EK megállapodás III. mellékletének rendelkezéseivel összhangban legfeljebb 70 millió eurót tartalékolnak a Mezőgazdasági és Vidéki Együttműködési Technikai Központ (Technical Centre for Agriculture and Rural Cooperation, CTA) költségvetésének finanszírozására;

iv. az AKCS–EK megállapodás 17. cikkével létrehozott Közös AKCS–EK Közgyűléssel kapcsolatos kiadásokra legfeljebb 4 millió eurót.

b) az AKCS–EK megállapodás 6–14. cikkének megfelelően legfeljebb 1 milliárd 300 millió eurót tartalékolnak az AKCS-államok regionális együttműködésének és integrációjának támogatására.

c) legfeljebb 2 milliárd 200 millió eurót kell elkülöníteni a beruházási létesítmény finanszírozására, az AKCS–EK megállapodás II. mellékletében ("A finanszírozás feltételei") foglalt feltételek szerint, a kamattámogatás finanszírozásának sérelme nélkül, amelyről a megállapodás II. mellékletének 2. és 4. cikke rendelkezik, és amelyet az I. melléklet 3. cikkének a) pontjában említett forrásokból finanszíroznak.

(2) Az (1) bekezdésben említett 13 milliárd 500 millió euróból 1 milliárd eurónyi összeget csak a Tanács által 2004-ben végrehajtott teljesítményértékelést követően lehet felszabadítani, a Bizottság javaslata alapján. E források felszabadítása esetén azokat az (1) bekezdés a), b) és c) pontjában leírt kereteknek megfelelően kell szétosztani.

(3) A 9. EFA megszűnése előtt az AKCS–EK megállapodás pénzügyi jegyzőkönyvének (7) bekezdése értelmében a tagállamok az AKCS-államokkal együtt értékelik a kötelezettségvállalások és kifizetések megvalósításának mértékét. Ennek az értékelésnek az alapján állapítják meg, hogy van-e szükség új forrásokra a pénzügyi együttműködés támogatásához, valamint teljes elszámolást készítenek a 9. EFA keretében el nem kötelezett és ki nem fizetett forrásokról.

(4) A tagállamok a 9. EFA megszűnése előtt meghatározzák azt a dátumot, amelyen túl a 9. EFA pénzeszközeit nem lehet elkötelezni.

3. cikk

A TOT részére tartalékolt források

(1) Az 1. cikk (2) bekezdésének a) pontjában megjelölt teljes összegből a Közösség által a TOT részére támogatás formájában elkülönített pénzügyi segítségnyújtás teljes összege 175 millió euró, amelyből 155 millió eurót támogatások formájában, 20 millió eurót pedig a beruházási létesítményen keresztül bocsátanak rendelkezésre. A segítségnyújtás végrehajtását irányító szabályokat a Szerződés 187. cikkének megfelelően elfogadott, a TOT-nak a Közösséggel való társulásáról szóló tanácsi határozatba kell foglalni.

(2) Ha egy TOT függetlenné válik és csatlakozik az AKCS–EK megállapodáshoz, az ennek a cikknek az (1) bekezdésében megjelölt összegeket csökkenteni kell, a 2. cikk a) pontjának i. pontjában megjelölt összegeket pedig a Tanácsnak a Bizottság javaslata alapján hozott egyhangú döntése alapján ennek megfelelő mértékben növelni kell.

4. cikk

A megvalósításhoz kapcsolódó költségekre tartalékolt források

Az AKCS–EK megállapodás keretében a Bizottság részéről felmerülő, megvalósításhoz kapcsolódó költségek finanszírozására 125 millió eurós összeget kell tartalékolni. Ezt az összeget az e megállapodás 1. cikkének (3) bekezdésében említett forrásokkal együtt az e megállapodás 10. cikkében meghatározott elvek szerint kell felhasználni.

5. cikk

Saját, banki forrásból nyújtott hitelek

(1) Az 1. cikk (2) bekezdésében megállapított összeg legfeljebb 1 milliárd 720 millió euróval egészül ki, amelyet a Bank kölcsön formájában saját forrásaiból nyújt. Ezeket a forrásokat az AKCS–EK megállapodás II. mellékletében és a TOT-tal kapcsolatos, a Szerződés 187. cikke szerint elfogadott, hatályos tanácsi határozatban (továbbiakban: a határozat) meghatározott célokra kell megadni, a fent említett mellékletben és határozatban foglalt beruházás-finanszírozási feltételek vonatkozó rendelkezései és a határozat alapokmányában előírt feltételek szerint.

(2) Ezeket a kölcsönöket az alábbiak szerint kell elosztani:

a) egy, legfeljebb 1 milliárd 700 millió eurós összeget az AKCS-államokban végrehajtandó műveletek finanszírozására;

b) egy, legfeljebb 20 millió eurós összeget a TOT-ban végrehajtandó műveletek finanszírozására.

6. cikk

Garanciavállalás a Bank felé

(1) A tagállamok, lemondva kifogásolási jogukról, a Bank tőkéjéhez való hozzájárulásaik arányában jótállási kötelezettséget vállalnak a Bank felé a kölcsönfelvevőknek a Bankkal a saját forrásból nyújtott kölcsönökről kötött szerződéseikből az AKCS–EK megállapodás II. mellékletének 1. cikke, valamint a határozat vonatkozó rendelkezései szerint felmerülő összes pénzügyi kötelezettségeire vonatkozóan.

(2) Az (1) bekezdésben említett garancia a Bank által az összes kölcsönszerződésben foglalt kölcsönök összegének 75 %-ára korlátozódik; azt az összes kockázat fedezetére kell felhasználni.

(3) Az (1) bekezdésben foglalt kötelezettségvállalások az egyes tagállamok és a Bank között kötött jótállási szerződések tárgyát képezik.

7. cikk

A korábbi EFA-k szerint a Bank által kezelt műveletek

(1) Az AKCS-államoknak, a TOT-nak és Franciaország tengerentúli megyéinek nyújtott, különleges kölcsönökkel kapcsolatos banki befizetéseket, valamint a korábbi EFA-k értelmében indított, kockázati tőkeműveletekből származó hozamokat és bevételeket jóváírják a tagállamoknak a 9. EFA-hoz való hozzájárulásaik arányában, amelyekből az összegek származnak, feltéve, hogy a Bizottság javaslatára a Tanács nem dönt egyhangúlag arról, hogy ezeket az összegeket tartalékolja és más célokra fordítja.

(2) A hitelek és az (1) bekezdésben említett műveletek kezeléséért a Banknak járó jutalékot előzetesen vonják le ezekből az összegekből.

8. cikk

A 9. EFA szerint a Bank által kezelt műveletek

(1) A beruházási létesítmény által folytatott műveletekből a Bankba beérkező hozamokat és bevételeket a megállapodás II. mellékletének 3. cikkével összhangban, és a létesítménnyel kapcsolatban felmerülő, kivételes költségek és tartozások levonása után a létesítmény további műveleteihez kell felhasználni.

(2) A Bankot a beruházási létesítmény műveleteinek kezeléséért a teljes kártalanítás elve szerint illeti meg a javadalmazás. A Bank javadalmazásának forrásairól és mechanizmusáról a Tanács az e megállapodás 21. cikkében foglalt minősített többséggel dönt, a Bizottságnak a Bankkal egyetértésben megfogalmazott javaslata alapján. Az ilyen határozat feltételeit bele kell foglalni abba a megállapodásba, amelynek alapján a Bank a műveletek elvégzésére kötelezettséget vállal.

9. cikk

A 9. EFA forrásainak felhasználásához kapcsolódó költségek

(1) Az e megállapodás 4. cikkében említett forrásokat az 1. cikk (3) bekezdésében említett forrásokkal együtt a 9. EFA forrásainak felhasználásával kapcsolatban felmerülő, adminisztratív és pénzügyi költségek fedezésére kell felhasználni. Ezeket a forrásokat a Bizottság az alábbi célokra használja fel:

a) a 9. EFA készpénzkezeléséből eredő adminisztratív és pénzügyi költségek;

b) a Bizottság és küldöttségei adminisztratív kapacitásának megerősítése a 9. EFA által finanszírozott műveletek zökkenőmentes előkészítésének és lebonyolításának biztosítása érdekében;

c) tanulmányok, értékelések, könyvvizsgálat és tanácsadó szolgáltatások finanszírozása, beleértve az elemzés, diagnózis, a strukturális kiigazítás megalkotása és egyéb eljárások területén végzetteket; valamint

d) ellenőrzés és értékelés.

Ilyen támogatás nem utalható ki az európai közszolgálat, azaz a Bizottság állandó alkalmazottai alapvető feladatainak ellátására.

(2) A Bizottság évente globális pénzügyi javaslatokat készít a 21. cikkben említett EFA Bizottság (a továbbiakban: EFA Bizottság) részére a források felhasználásáról, amely tartalmazza a megelőző év tevékenységeiről szóló jelentést is. Az EFA Bizottság a finanszírozási javaslatokat a 27. cikkben megállapított eljárásnak megfelelően véleményezi.

(3) A Bizottság javaslatára azonban a Tanács a 21. cikkben meghatározott minősített többséggel dönthet úgy, hogy az ebben a cikkben említett forrásokat az (1) bekezdésben előírtaktól eltérő célokra használja fel.

10. cikk

Hozzájárulások a 9. EFA-hoz

(1) Figyelembe véve a Banknak a beruházási létesítmény irányításával és működésével kapcsolatos, előre jelzett követelményeit, a Bizottság évente összeállítja és október 15-éig a Tanácsnak átadja a következő költségvetési évben befizetendő összegek jegyzékét, valamint a hozzájárulási felhívások ütemtervét. A kért összeget a Bizottság annak alapján indokolja, hogy milyen kapacitással tudja hatékonyan teljesíteni a források tervezett szintjét. A Tanács erről, valamint minden egyes beütemezett hozzájárulási felhívásról a 21. cikkben meghatározott minősített többséggel dönt.

(2) A korábbi EFA-kból az 1. cikk (2) bekezdésének b) pontja értelmében a 9. EFA-ba átutalt pénzeszközökre vonatkozóan az egyes tagállamok hozzájárulásait az adott tagállamnak a kérdéses EFA-hoz való hozzájárulása arányában kell kiszámítani.

(3) A Bizottság a hozzájárulások éves becslésével együtt elküldi a Tanácsnak becsléseit a kötelezettségvállalásokról és a kifizetésekről, a hozzájárulási felhívás évét követő négy évre vonatkozóan, éves bontásban. Az ütemtervet a Tanács hagyja jóvá és vizsgálja felül évente.

(4) Amennyiben a kérdéses pénzügyi évben a 9. EFA aktuális szükségleteit nem fedezik a hozzájárulások, a Bizottság javaslatot nyújt be a Tanácsnak a kiegészítő befizetésekről, a Tanács pedig a lehető leghamarabb a 21. cikkben meghatározott minősített többséggel döntést hoz.

(5) A tagállamok hozzájárulásainak befizetésére vonatkozó részletes szabályokat a 31. cikkben említett költségvetési rendelet határozza meg.

II. FEJEZET

A BIZOTTSÁG ÉS AZ EURÓPAI BERUHÁZÁSI BANK KÖTELEZETTSÉGEI

11. cikk

Projektek és programok pénzügyi végrehajtása

(1) A Bizottság kötelezettséget vállal a kamattámogatástól eltérő támogatások formájában juttatott forrásokkal végrehajtott műveletek pénzügyi végrehajtására. A Bizottság a 31. cikkben említett költségvetési rendelet szerint hajtja végre a kifizetéseket.

(2) A Közösség nevében a Bank kezeli a beruházási létesítményt, és az annak keretében végrehajtott műveleteket a 31. cikkben említett költségvetési rendeletben meghatározott szabályokkal összhangban végzi el. Ebben az összefüggésben a Bank a Közösség nevében és annak felelősségére cselekszik. Az ilyen műveletekből eredő bármely jog és különösen a hitelező és tulajdonosi jogok a tagállamokat illetik meg.

(3) A Bank magára vállalja a saját forrásaiból származó kölcsönök segítségével elvégzett műveletek pénzügyi végrehajtását, az Alap támogatási forrásaiból lehívott kamattámogatással kombinálva, amennyiben ez alkalmazható.

(4) A tagállamokkal vagy végrehajtó szervezeteikkel közösen finanszírozott programok vagy projektek esetében, és a III. fejezetben említett, az Országok Együttműködési Stratégiáiban meghatározott prioritásoknak megfelelően, a Bizottság és a Bank egyaránt átruházhatja az európai uniós alapok adminisztrációjának felelősségét a tagállamokra vagy azok végrehajtó szervezeteire. Az Európai Unió hozzájárulásának láthatóságát azonban teljes mértékben biztosítani kell. A vállalt adminisztrációs teherért a Bizottság pénzügyi ellentételezést nyújt.

12. cikk

Ellenőrzési és jelentéstételi kötelezettség a 9. EFA-támogatás végrehajtásának folyamatával kapcsolatban

(1) A Bizottság és a Bank saját érintettségének mértéke szerint felügyeli a 9. EFA-támogatásnak az AKCS-államok, a TOT vagy bármely más kedvezményezett általi felhasználását, valamint a 9. EFA támogatás által finanszírozott projektek végrehajtását, különös tekintettel az AKCS–EK megállapodás 55. és 56. cikkében említett vonatkozó célkitűzésekre, valamint a határozat megfelelő rendelkezéseire.

(2) A Bank rendszeres időközönként tájékoztatja a Bizottságot a 9. EFA forrásaiból finanszírozott és a Bank által adminisztrált projektek végrehajtásáról, a beruházási létesítmény műveleti iránymutatásaiban meghatározott eljárások szerint. A Bizottság és a Bank összehangolt és szoros együttműködést biztosít az AKCS-államok magánszektorának fejlesztési támogatásában.

(3) A 17, 18, és 19. cikk szerint a Bizottság és a Bank az EFA Bizottság keretében ülésező tagállamok részére tájékoztatást nyújt a 9. EFA-ból származó források műveleti, nemzeti és regionális felhasználásáról. Ez a tájékoztatás a beruházási létesítményből finanszírozott műveletekre is kiterjed.

(4) Az e megállapodás 2. cikke (2) és (3) bekezdésében említettek szerint a Bizottság javaslatot nyújt be a Tanácsnak a globális teljesítmény-felülvizsgálatról, amelyet a Tanács 2004-ben végez. Ez a felülvizsgálat különösen a kötelezettségvállalások és kifizetések megvalósításának mértékét értékeli majd.

13. cikk

Értékelések

(1) A Bizottság és a Bank saját érintettségének mértéke szerint biztosítja, hogy a 9. EFA-ból finanszírozott pénzügyi támogatás minőségét és hatását független értékelő szervezetek alaposan értékelik, a fő ágazatokat, témákat és okmányokat illetően.

(2) Az (1) bekezdésben említett fő ágazatok, témák és okmányok értékelésének sérelme nélkül az egyes projekteket eseti alapon is értékelhetik a független értékelő szervezetek. Projektértékeléseket a Bizottság kezdeményezésére is lehet végezni, és jelezni lehet őket a finanszírozási javaslatban. A tagállamok is igényelhetnek projektértékelést, amikor az EFA Bizottság a finanszírozási javaslatot tárgyalja.

(3) Minden értékelést a legjobb értékelési gyakorlatnak, ezen belül az OECD Fejlesztéstámogató Bizottsága (Development Assistance Committee of the OECD) által meghatározott "A fejlesztés támogatásának értékelésére kialakított elvek" ("Principles for the evaluation of development assistance") és értékelési kritériumoknak megfelelően kell végrehajtani.

(4) Az EFA Bizottságot értesíteni kell az értékelés végleges változatáról, amelyet ezt követően az EFA bizottság a 28. cikk c) pontja értelmében megvitathat. Az értékelések eredményeit figyelembe kell venni az együttműködési stratégiáknak a 18. cikkben meghatározott félidős és időszak végi értékelése során.

III. FEJEZET

PROGRAMOZÁS

14. cikk

A támogatás programozása

(1) Az egyes AKCS-államoknak nyújtandó támogatás programozásának az AKCS–EK megállapodás IV. mellékletének 1–5. cikkével összhangban kell történnie.

(2) Az AKCS-államok regionális együttműködése és integrációja céljára nyújtott támogatás programozási folyamatának az AKCS–EK megállapodás IV. mellékletének 6–14. cikkével összhangban kell történnie.

(3) Az ilyen célból végzett programozás különösen az alábbiakat jelenti:

a) az Országok Együttműködési Stratégiája, (OES)/Regionális Együttműködési Stratégia, (RES) előkészítése és kidolgozása az adott ország vagy régió saját, középtávú fejlesztési célkitűzései és stratégiái alapján;

b) egyértelmű jelzés a Közösségtől a IV. melléklet 3. cikkében említett, indikatív, programozható pénzügyi elosztásról, amelyből az ország vagy régió az ötéves időszak során részesülhet;

c) az OES vagy RES végrehajtásáról szóló indikatív program előkészítése és elfogadása;

d) az OES-re vagy RES-re, az indikatív programra és a hozzárendelt források nagyságára kiterjedő értékelési folyamat.

15. cikk

OES-ek és indikatív programok

(1) A programozási folyamat kezdetekor a Bizottság az érintett AKCS-állammal együtt és a Bankkal való konzultációt követően előkészíti az Országok Együttműködési Stratégiáját (OES) és a hozzátartozó, gyakorlati szintű indikatív programot.

(2) Az OES előkészítésének az érintett AKCS-államban kell történnie, a tagállamok képviseleteivel történő egyeztetés útján. Az ilyen egyeztetéseknél az alábbiakat kell betartani:

a) amennyire lehetséges, az adományozók összehangolásának az érintett AKCS-államban már létező mechanizmusai révén történjen;

b) legyen nyitott olyan tagállamok részvétele előtt, amelyeknek nincs állandó képviselete az érintett AKCS-államban, és legyen nyitott az abban az AKCS-államban aktív adományozók részvétele előtt. Azon tagállamok számára, amelyek nincsenek abban a helyzetben, hogy részt vegyenek az egyeztetési folyamatban, hozzáférést kell biztosítani az eredményekre vonatkozó információkhoz;

c) a Bank működésével és a beruházási létesítménnyel kapcsolatos kérdésekben vonják be a Bankot.

(3) A gyakorlati szintű egyeztetés helyezzen hangsúlyt a szükségletekre és a teljesítményre vonatkozó közös értékelésre, az ágazati elemzésre, valamint a prioritásokra. Az egyeztetési folyamatnak biztosítania kell, hogy az OES és az indikatív program összhangban legyen az ország által irányított kezdeményezésekkel, úgymint a szegénység felszámolásának stratégiai irataival (Poverty Reduction Strategy Papers) és az átfogó fejlesztési kerettel (Comprehensive Development Framework), amennyiben már létezik ilyen párbeszéd.

(4) Az adomány formájában nyújtott közösségi támogatásnak korlátozott számú központi ágazatra kell szorítkoznia, és biztosítania kell az AKCS-állam által önállóan, a tagállamok által és más adományozók által finanszírozott műveletek egymást kiegészítő jellegét.

(5) Mindegyik OES, az indikatív program tervezetét is beleértve, egyetlen dokumentumban készüljön el. A tagállamok és a Bizottság az EFA Bizottság keretében véleményt cserélnek erről a dokumentumról. Az AKCS–EK megállapodás IV. melléklet 4. cikke (3) bekezdésének és az 5. cikke (4) bekezdésének megfelelően az indikatív programnak tartalmaznia kell azokat a konkrét és világosan meghatározott műveleteket, amelyek révén a célkitűzések és célok elérhetők, különösen azokat, amelyekre a következő felülvizsgálatot megelőzően kötelezettséget lehet vállalni. Az indikatív programnak tartalmaznia kell hatásmutatókat, ágazati politikai kötelezettségvállalásokat, a végrehajtás időrendjét és az indikatív program felülvizsgálatát, beleértve a kötelezettségvállalásokat és a források kifizetését.

A Bank is részt vesz ebben a véleménycserében. Az EFA Bizottság a 27. cikkben meghatározott eljárásnak megfelelően alkotja meg véleményét a dokumentum tartalmáról.

(6) Az indikatív programot ezután a Bizottság és az érintett AKCS-állam közös megállapodása alapján kell elfogadni, és elfogadás után az kötelező érvényű mind a Közösségre, mind az illető államra nézve. A véglegesített OES-t és a hozzá tartozó indikatív programot ezután tájékoztatás céljából továbbítani kell az EFA Bizottságnak.

Amennyiben az EFA Bizottság által már véleményezett OES és indikatív program az érintett AKCS-állammal történő aláírás előtt lényegesen módosul, a felülvizsgált OES-t és indikatív programot újabb véleményezésre kell bocsátani a fent említett EFA Bizottság részére.

(7) A Bizottságnak, a Banknak és a tagállamoknak minden szükséges intézkedést megtesznek annak érdekében, hogy az OES és a hozzá tartozó indikatív program létrehozatala a lehető legrövidebb időn belül végbemenjen, különös tekintettel az e cikk (5) bekezdésében említett véleménycserére. Különleges helyzetektől eltekintve a folyamatot a partnerségi megállapodás aláírásától számított tizenkét hónapon belül le kell zárni.

16. cikk

Forráselosztás

Az AKCS–EK megállapodás IV. mellékletének 1. és 8. cikkében említett programozási folyamatok kezdetén a Bizottság az AKCS–EK megállapodás IV. mellékletének 3. és 9. cikkében meghatározott kritériumok alapján, a 2. cikk (1) bekezdésének a) pontja i. alpontjában és b) pontjában részletezett forrásokon belül indikatív támogatáselosztást hoz létre minden egyes olyan AKCS ország és régió részére, amelyekre a programozási folyamat alapul. Az AKCS–EK megállapodás IV. melléklete 3. cikkének (2) bekezdésében említett minden egyes ország számára kiutalt juttatás két elemét meg kell határozni ebben a vonatkozásban. Ezekről a juttatásokról és a IV. melléklet 3. cikkének (4) bekezdésével összhangban hozott bármely rendelkezésről a Bizottság tájékoztatja az EFA Bizottságot.

Az EFA Bizottság a 27. cikkben meghatározott eljárásnak megfelelően véleményt alkot a forráselosztás általános kritériumainak a Bizottság által bemutatott alkalmazási módszeréről.

17. cikk

Az indikatív programok éves értékelése

(1) Az AKCS–EK megállapodás IV. melléklete 5. cikkének (4) bekezdése szerint az egyes indikatív programok éves működési értékelését a Bizottság az egyes AKCS-államokkal együtt és a tagállamokkal szoros együttműködésben végzi. A Bank és a beruházási létesítmény működésével kapcsolatos ügyeket a Bankkal kell megvitatni.

(2) Az egyes programok éves értékelését 60 napon belül kell elvégezni. A Bizottság, a Bank és a tagállamok minden szükséges intézkedést megtesznek ennek az időkeretnek a betartására, különösen az e cikk (3) bekezdésében említett véleménycserével kapcsolatban.

(3) A 60 napos határidőn belül az EFA Bizottság a Bizottság által benyújtandó dokumentum alapján megvitatja az éves értékelést.

(4) Az éves értékelést a Bizottság és az érintett AKCS-államok véglegesítik. Az értékelés végső eredményét tájékoztatás céljából közölni kell az EFA Bizottsággal.

18. cikk

AZ OSE félidős és időszak végi értékelései

(1) A pénzügyi jegyzőkönyv alkalmazási időszakának félidejében és végén az értékelési folyamatnak az AKCS–EK megállapodás IV. melléklet 5. cikke (6) bekezdésének és a 11. cikke értelmében ki kell terjednie a következő ötéves időszakra szóló OSE és indikatív program értékelésére és elfogadására. Ezek az értékelések szerves részét képezik a programozási folyamatnak, és alapvető részként tartalmazzák a Közösség fejlesztési együttműködésének hatásértékelését az OSE-ben megjelölt célkitűzésekkel és mutatókkal kapcsolatban.

Az egyes AKCS-államok félidős és időszak végi értékelését a Bizottság és az érintett AKCS-állam végzi el, szoros egyeztetésben az érintett AKCS-államban képviselettel rendelkező tagállamokkal. A Bank és a beruházási létesítmény működésével kapcsolatos ügyeket a Bankkal kell megvitatni.

(2) A félidős és időszak végi értékelés alapján a Bizottság javasolhatja a következő ötéves időszakra szóló forráselosztás felülvizsgálatát az érintett AKCS-állam aktuális igényeinek és teljesítményének alapján.

(3) A pénzügyi jegyzőkönyv alkalmazási időszakának félidejében és végén készített értékelést, beleértve az elosztott források esetleges felülvizsgálatát, egy összesen 90 napos határidőn belül véglegesíteni kell. A Bizottság, a Bank és a tagállamok minden szükséges intézkedést megtesznek az értékelések számára kijelölt időkeret betartására, különösen a (4) bekezdésben említett EFA bizottsági véleményezéssel kapcsolatban.

(4) Az EFA Bizottság a félidős és időszak végi értékelésre kijelölt határidőn belül a Bizottság által rendelkezésére bocsátott dokumentum alapján, a 27. cikknek megfelelően véleményt ad az alábbiakról:

a) a félidős és időszak végi értékelések következtetései;

b) az OSE és annak indikatív programja;

c) a Bizottságnak a forráselosztásra vonatkozó javaslata.

19. cikk

Regionális programok

(1) A Regionális Együttműködési Stratégia (RES) és a hozzá tartozó indikatív program előkészítését a Bizottság és a megfelelő mandátummal felruházott regionális szervezet(ek), vagy ilyen mandátum hiányában az érintett régióban található, az AKCS-államok nemzeti engedélyezésre jogosult tisztviselői készítik elő. Amennyiben regionális engedélyezésre jogosult tisztviselőt neveztek ki, a RES és annak indikatív programja előkészítését a tagállamokkal történő egyeztetéssel kell elvégezni.

(2) Az ilyen egyeztetésekbe a Bank vagy a beruházási létesítmény működésével kapcsolatos ügyekben a Bankot be kell vonni.

(3) A RES és annak indikatívprogram-tervezete egy dokumentumban készül el. A tagállamok és a Bizottság az EFA Bizottság keretében véleményt cserélnek erről a dokumentumról. Az EFA Bizottság a 27. cikkben meghatározott eljárással összhangban véleményezi a RES-tervezetet és annak indikatív programját, figyelembe véve e megállapodás 23. cikke (1) bekezdésének rendelkezéseit.

(4) Az indikatív programot ezután a Bizottság és a megfelelő mandátummal felruházott regionális szervezet(ek), vagy ilyen mandátummal rendelkező szervezet hiányában az érintett régióban található, AKCS-államok nemzeti engedélyezésre jogosult tisztviselői közös egyetértéssel fogadják el. Az indikatív program elfogadás után kötelező érvényű mind a Közösségre, mind ezekre az államokra nézve.

(5) A RES és az indikatív program félidős és időszak végi értékelését az AKCS–EK megállapodás IV. mellékletének 11. cikke szerint kell lefolytatni. Az értékelési folyamat során az EFA Bizottság a 27. cikk rendelkezéseinek megfelelően, a Bizottság által benyújtott összegző dokumentum alapján alkotja meg véleményét. Az említett bizottság tanácskozását követően az értékelési folyamatot a Bizottság és a megfelelő mandátummal felruházott regionális szervezet(ek), vagy ilyen mandátum hiányában az érintett régióban található, AKCS-államok nemzeti engedélyezésre jogosult tisztviselői között kell véglegesíteni. Az értékelés végső eredményét összefoglaló formában kell megjeleníteni, és azt tájékoztatás céljából továbbítani kell az EFA Bizottságnak.

(6) A félidős és időszak végi értékelések tartalmazhatják a forráselosztás felülvizsgálatát, az érintett AKCS-régió aktuális igényeinek és teljesítményének alapján.

20. cikk

Értékelés különleges körülmények között

Az AKCS–EK megállapodás 72. és 73. cikkében említett különleges körülmények között az OSE értékelését az érintett AKCS-állam vagy a Bizottság kérésére is el lehet végezni. Ilyen esetekben az e megállapodás 18. cikkében előírt értékelési eljárást kell alkalmazni, figyelembe véve adott esetben az AKCS–EK megállapodás IV. melléklete 3. cikke (4) bekezdésének rendelkezéseit.

IV. FEJEZET

DÖNTÉSHOZATALI ELJÁRÁSOK

21. cikk

Az Európai Befektetési Alap Bizottsága

(1) A tagállamok kormányzati képviselőiből álló bizottságot (továbbiakban: EFA Bizottság) kell létrehozni az Európai Fejlesztési Alap Bizottsága forrásaihoz, amelyet a Bizottság kezel. Az EFA Bizottság elnöki tisztét a Bizottság egy képviselője tölti be, és titkárságát a Bizottság látja el. A Bank egy képviselője részt vesz a bizottság munkájában.

(2) A Tanács egyhangú döntéssel fogadja el az EFA Bizottság eljárási szabályzatát.

(3) Az EFA Bizottságon belül a tagállamok szavazatait a következőképpen kell súlyozni:

Tagállam | SZAVAZAT |

Belgium | 9 |

Dánia | 5 |

Németország | 50 |

Görögország | 4 |

Spanyolország | 13 |

Franciaország | 52 |

Írország | 2 |

Olaszország | 27 |

Luxemburg | 1 |

Hollandia | 12 |

Ausztria | 6 |

Portugália | 3 |

Finnország | 4 |

Svédország | 6 |

Egyesült Királyság | 27 |

(4) Az EFA Bizottság 145 szavazatos, minősített többséggel jár el, amiben legalább nyolc tagállam kedvező döntése nyilvánul meg.

(5) Az 1. cikk (4) bekezdésében említett esetben a (3) bekezdésben meghatározott súlyozást és a (4) bekezdésben említett minősített többséget a Tanács egyhangú döntése módosítja.

22. cikk

Az EFA Bizottság kötelezettségei

(1) Az EFA Bizottság az országos vagy regionális szintű fejlesztési együttműködés érdemi kérdéseire összpontosítja munkáját. A koherencia, koordináció és kiegészítő jelleg érdekében felügyeli a Közösség és tagállamai által elfogadott fejlesztési stratégiák végrehajtását.

(2) A bizottság feladatai három szintre terjednek ki:

a) a közösségi segély programozása és különösen az országos és regionális stratégiákra, beleértve a projektek és programok azonosítására összpontosító értékelések programozása;

b) az Európai Fejlesztési Alap által nyújtott finanszírozással kapcsolatos döntéshozatali folyamatban való részvétel; és

c) a közösségi támogatás végrehajtásának ellenőrzése, beleértve az ágazati szempontokat, az egymással összefonódó kérdéseket és a gyakorlati szintű egyeztetés működését.

23. cikk

Programozás, azonosítás, kiegészítő jelleg és következetesség

(1) Az EFA Bizottság a programozással kapcsolatban az alábbiakat teszi:

a) a 27. cikkben meghatározott eljárásnak megfelelően véleményt ad a 15. cikk (5) bekezdésében, a 15. cikk (6) bekezdése második albekezdésében, a 16. cikk második bekezdésében, a 18. cikk (4) bekezdésében és a 19. cikk (3) és (5) bekezdésében említett vizsgálatokról; és

b) megvizsgálja a 17. cikk (3) bekezdésében említett éves értékelések következtetéseit.

(2) Az EFA Bizottság emellett megvizsgálja a közösségi támogatás és a tagállamok által nyújtott támogatások következetességét és egymást kiegészítő jellegét. Az együttműködési műveletek közti átláthatóság és következetesség biztosítása, valamint a közösségi intézkedések és a kétoldalú támogatások közötti kiegészítő jelleg javítása érdekében a Bizottság a projekteket meghatározó jegyzékeket az értékelésükről hozott döntést követő egy hónapon belül ismerteti a tagállamokkal és azoknak a helyszínen megjelent képviselőivel. Ezeket a jegyzékeket rendszeres időközönként frissíteni kell és meg kell küldeni az EFA Bizottságnak, a tagállamoknak, valamint azok helyszínen megjelent képviselőinek.

(3) A kiegészítő jelleg érdekében az egyes tagállamok rendszeresen tájékoztatják a Bizottságot együttműködési tevékenységeikről, amelyeket az egyes országokban felvállaltak vagy felvállalni szándékoznak. A kétoldalú támogatásokról szóló információkat az első OSE létrehozatalakor meg kell adni, és azokat legalább az éves értékelés alkalmával frissíteni kell.

24. cikk

Finanszírozási javaslatok, amelyeket az EFA Bizottság véleményez

(1) Az EFA Bizottság a 27. cikkben megállapított eljárást követően véleményezi az alábbiakat:

a) a 8 millió eurót meghaladó értékű vagy az indikatív program 25 %-ánál nagyobb értéket képviselő projektekre vagy programokra irányuló finanszírozási javaslatok;

b) a 9. cikknek megfelelően kidolgozott finanszírozási javaslatok.

(2) Pénzügyi javaslatok jóváhagyási eljárása:

a) 15 millió eurót meghaladó vagy az indikatív program 25 %-ánál nagyobb értéket képviselő javaslatot szóbeli eljárással kell jóváhagyni;

b) 8-tól 15 millió euróig terjedő értékű javaslatot pedig írásbeli eljárással kell jóváhagyni.

(3) A Bizottság jogosult a 8 millió euróval egyenlő vagy annál kevesebb, vagy az indikatív program 25 %-ánál kisebb értéket képviselő műveleteket az EFA Bizottság véleményének előzetes megkérdezése nélkül is jóváhagyni. Mindegyik tagállam követelheti, hogy a Bizottság által közvetlenül jóváhagyott műveleteket az EFA Bizottság egy következő ülésén megvitassák. Olyan műveletek esetében, melyek értéke:

a) 2 és 8 millió euró közötti, a Bizottság a döntéshozatal előtt legalább két héttel az (5) bekezdésben meghatározott kritériumoknak megfelelő előzetes tájékoztatást ad az EFA Bizottságnak;

b) 500000 és 2 millió euró közötti, a Bizottság a döntéshozatal előtt legalább két héttel rövid előzetes tájékoztatást ad az EFA Bizottságnak;

c) 500000 euró alatti, a Bizottság a döntéshozatal után tájékoztatja az EFA Bizottságot.

(4) A Bizottság emellett az EFA Bizottság véleményének kikérése nélkül jogosult az (1) bekezdés a) és b) pontjában említett projekt vagy program keretében felmerült várt vagy valós túlköltekezés fedezetére vonatkozó további kötelezettségvállalások jóváhagyására, amennyiben a túlköltekezés vagy a kiegészítő összeg nem haladja meg a finanszírozási határozatban rögzített eredeti kötelezettségvállalás 20 %-át és/vagy 5 millió eurót, és nem idéz elő lényegi változást a projektben.

(5) Az (1) bekezdésben és a (3) bekezdés a) pontjában említett finanszírozási javaslatnak különösen az alábbiakra kell kitérnie:

a) a projektek vagy programok összefüggése az érintett ország vagy országok fejlődésével és az OES-ben vagy RES-ben megfogalmazott célkitűzések teljesítésével;

b) a projektek és programok várt hatása, valamint megvalósíthatóságuk, és a fenntarthatóságukat célzó intézkedések a közösségi finanszírozás megszűnte után.

A finanszírozási javaslatok tartalmazzák a végrehajtás során alkalmazott eljárásokat és azok időrendjét, valamint a várt célok és eredmények elérésének értékelésére vonatkozó, alapvető mutatókat. Beszámolnak arról is, hogy a korábbi tapasztalatokból és programokból levont tanulságokat hogyan használták fel, azok miként járultak hozzá a program kialakításához, és hogyan biztosítják a koordinációt az illető országban vagy országokban lévő adományozók között.

25. cikk

Szükséghelyzetben nyújtott segítség finanszírozása az Európai Fejlesztési Alapból

(1) Humanitárius és szükséghelyzetben nyújtott segítséget az AKCS–EK megállapodás 72. és 73. cikkének és a határozat megfelelő cikkének megfelelően kell nyújtani. Amennyiben költségvetési forrás nem áll rendelkezésre, az ilyen jellegű segítséget a 9. EFA 2. cikk (1) bekezdése a) pontja i. alpontjában említett támogatási keretből is lehet finanszírozni.

(2) A természeti katasztrófából vagy emberek által okozott válságból, úgymint háborúkból és egyéb konfliktusokból vagy más hasonló hatású, különleges körülményekből adódó, hirtelen és előre nem látható, súlyos, kivételes jellegű humanitárius, gazdasági és társadalmi nehézségek különlegesen sürgős eseteknek minősülnek. Ilyen esetekben 10 millió euróig terjedő értékben a Bizottság közvetlen döntéshozatalra jogosult. Az ilyen jellegű segítség végrehajtásának időtartama legfeljebb hat hónapra korlátozódik.

(3) A különlegesen sürgős műveletek esetében a Bizottság:

- döntést hoz

- negyvennyolc órán belül írásban tájékoztatja a tagállamokat

- az EFA Bizottság következő ülésén jelentést tesz a határozatáról. Ekkor a Bizottság elsősorban ismerteti az okokat, amelyek miatt a különösen sürgős intézkedéshez folyamodott.

26. cikk

Globális engedélyek

(1) A 24. cikk (1) és (3) bekezdésében a finanszírozási javaslatokra vonatkozóan meghatározott eljárások szerint, és az ilyen eljárások meggyorsítása érdekében a Bizottság minőségi és mennyiségi értékelés után olyan globális engedélyeket hagyhat jóvá, amelyek lefedik a IV. melléklet 16. cikke (7) bekezdésében említett tevékenységekre fordítandó teljes összeget.

(2) A globális engedélyeket kamattámogatásra is fel lehet használni a 30. cikk rendelkezéseire is figyelemmel.

(3) Az ilyen finanszírozási javaslatoknak részletesen ki kell térniük a célkitűzésekre és adott esetben a közösségi hozzájárulással elérni kívánt hatásra, a tevékenységek fenntarthatóságára, a korábbi tapasztalatokra és értékelésekre, valamint a tevékenységek egyeztetésére egyéb adományozókkal.

27. cikk

Döntéshozatali eljárás

(1) Az EFA Bizottság véleményének kikérésekor a Bizottság tervezetet nyújt be a bizottsághoz a meghozandó intézkedésekről.

(2) Az EFA Bizottság a 21. cikk rendelkezéseivel, valamint a 21. cikk (2) bekezdésében említett eljárási szabályzattal összhangban megfelelően adja véleményét.

(3) Amikor az EFA Bizottság saját véleményét elfogadta, a Bizottság azonnal alkalmazandó intézkedéseket tesz. Ha a Bizottság úgy dönt, hogy eltér az EFA Bizottság által megfogalmazott véleménytől, vagy ha az EFA Bizottság véleménye nem kedvező, a Bizottság vagy visszavonja a javaslatát, vagy a lehető leghamarabb átirányítja azt a Tanácshoz. Az ügyben a Tanács az EFA Bizottság szavazati eljárásával megegyező módon határoz, általánosan két hónapos határidőn belül.

(4) Amennyiben a Bizottság által a Tanácshoz átirányított intézkedés a 24. cikk (1) bekezdésében említett finanszírozási javaslatot vagy a 26. cikkben említett globális engedélyt tartalmaz, az érintett AKCS-államot vagy államokat az AKCS–EK partnerségi megállapodás IV. melléklete 16. cikkének megfelelően értesíteni kell. A Közösség az ilyen esetekben nem hoz végleges határozatot az AKCS–EK partnerségi megállapodás IV. melléklete 15. cikkének (6) bekezdésében említett 60 napos időszak lejárta előtt.

28. cikk

A végrehajtás ellenőrzése

Az együttműködés megvalósításának ellenőrzésével kapcsolatban az EFA Bizottság megvitatja az alábbiakat:

a) általános fejlesztési kérdések, amennyiben ezek kapcsolódnak az Európai Fejlesztési Alap végrehajtásához;

b) a Bizottság által a tagállamok szakértőivel társulva kidolgozott ágazati stratégiák, amennyiben ezt a Közösség fejlesztési politikájának egységessége érdekében szükségesnek ítélik;

c) országos vagy ágazati stratégiák, programok, projektek értékelésének eredményei vagy bármely más értékelések, amelyek az EFA Bizottság számára jelentősséggel bírhatnak;

d) a projektek és programok félidős értékelése, ha azt az EFA Bizottság a finanszírozási javaslatok jóváhagyásához igényli, vagy ha az értékelés lényegi változtatást idéz elő az illető programban vagy projektben.

V. FEJEZET

A BERUHÁZÁSI LÉTESÍTMÉNY BIZOTTSÁGA

29. cikk

A Beruházási Létesítmény Bizottsága

(1) A tagállamok kormányainak képviselőiből és a Bizottság egy képviselőjéből a Bank égisze alatt működő bizottságot kell létrehozni (a továbbiakban: a BL Bizottság). Mindegyik kormánynak egy képviselőt és egy kijelölt póttagot kell jelölnie. A Bizottság ugyanígy jár el saját képviselője esetében. A folytonosság fenntartása érdekében a BL Bizottság elnökét a BL Bizottság maga választja meg saját tagjai közül, kétéves időtartamra. A BL Bizottság titkárságáról és támogató szolgáltatásairól a Bank gondoskodik. Szavazati joggal csak a tagállamok által delegált BL bizottsági tagok vagy azok helyettesei rendelkeznek.

(2) A BL Bizottság eljárási szabályzatát a Tanács a Bank által kidolgozott javaslat alapján és a Bizottsággal folytatott tanácskozás után egyhangú döntéssel fogadja el.

(3) A BL Bizottság minősített többséggel jár el. A szavazatokat a 21. cikkben megállapítottak szerint kell súlyozni.

(4) A BL bizottság évente legalább négyszer ülésezik. A Bank vagy a BL Bizottság tagjai további ülések összehívását is igényelhetik az eljárási szabályzatban meghatározottak szerint. Emellett a BL Bizottság a 30. cikk (2) bekezdésében említett ügyeket írásbeli eljárás útján véleményezheti.

30. cikk

A BL Bizottság, a Bank és a Bizottság kötelezettségei

(1) A BL Bizottság jóváhagyja:

1. a létesítmény műveleti iránymutatásait és azok felülvizsgálati javaslatait;

2. a létesítmény beruházási stratégiáit és üzleti terveit, beleértve a teljesítménymutatókat, az AKCS–EK megállapodás célkitűzései és a Közösség fejlesztési politikájának átfogó elvei alapján;

3. a beruházási létesítmény éves jelentéseit;

4. a beruházási létesítménnyel kapcsolatos bármely általános politikai dokumentumot, beleértve az értékelésről szóló jelentéseket is.

(2) A BL Bizottság továbbá véleményt ad az alábbiakról:

1. a megállapodás II. melléklete 2. cikkének (7) bekezdése és a 4. cikk (2) bekezdése szerinti kamattámogatás nyújtásáról szóló javaslatok. Ilyen esetekben a BL Bizottság a kamattámogatás felhasználását is véleményezi;

2. az EU Bizottság által már kedvezőtlenül véleményezett projektekre irányuló BL-beruházási javaslatok;

3. a beruházási létesítménnyel kapcsolatos, a műveleti iránymutatásban meghatározott általános elveken alapuló egyéb javaslatok.

(3) A Bank felelőssége, hogy a BL Bizottsághoz időben eljuttasson minden olyan ügyet, amelyhez az e cikk (1) és (2) bekezdése szerint a BL Bizottság jóváhagyása vagy véleménye szükséges. A BL Bizottsághoz véleményezésre benyújtott bármely javaslatot a működési irányelvekben meghatározott, vonatkozó kritériumok és elvek szerint kell megtenni.

(4) A Bank és a Bizottság szorosan együttműködik, és szükség esetén megfelelő műveleteiket egyeztetik. Különösen:

1. a létesítmény műveleti iránymutatásainak tervezetét a Bank készíti el a Bizottsággal közösen;

2. a Bank előzetesen kikéri a Bizottság véleményét az alábbi kérdésekben:

a) beruházási stratégiák, üzleti tervek és általános eljárási dokumentumok

b) a közszektor vagy a pénzügyi szektor projektjeinek összhangja a vonatkozó ország-együttműködési vagy regionális együttműködési stratégiával, vagy, az esettől függően, a beruházási létesítmény általános célkitűzéseivel;

3. A Bank a Bizottság beleegyezését kéri bármely, a BL Bizottsághoz benyújtott kamattámogatási javaslathoz, azt illetően, hogy az összhangban van-e az AKCS–EK megállapodás II. melléklete 2. cikkének (7) bekezdésével és 4. cikk (2) bekezdésével, valamint a beruházási létesítmény műveleti iránymutatásában meghatározott kritériumokkal.

Ha a Bizottság a javaslat benyújtásától számított két héten belül nem küld értesítést kedvezőtlen véleményéről, úgy tekintendő, hogy a javaslatról kedvező véleményt alkotott, illetve azzal egyetért. Amennyiben a (2) bekezdés b) pontja szerint egy javaslatot a Bizottságnak kell véleményeznie, a Bank rövid feljegyzés formájában nyújtja be kérését, felvázolva a javasolt művelet célkitűzéseit és magyarázatát, valamint az országstratégiával kapcsolatos jelentőségét.

(5) A Bank a (2) bekezdésben említett tevékenységeket csak akkor folytathatja, ha a BL Bizottság azokról kedvező véleményt adott.

A BL Bizottság kedvező véleményét követően a Bank saját eljárásainak megfelelően dönt a javaslatról. Új körülményekre hivatkozva úgy is határozhat, hogy nem jár el a javaslattal kapcsolatban. A Bank rendszeres időközönként tájékoztatja a BL Bizottságot és a Bizottságot az olyan esetekről, amelyekben úgy határozott, hogy nem jár el.

A saját forrásaiból nyújtott hitelekről és olyan BL beruházásokról, amelyekhez nem szükséges a BL Bizottság véleménye, a Bank a saját eljárásrendjének megfelelően határoz, a létesítmény esetében pedig a BL Bizottság által jóváhagyott iránymutatásoknak és befektetési stratégiáknak megfelelően dönt.

A Bank a kérdéses kölcsön ügyében a BL Bizottságnak a kamattámogatás nyújtására vonatkozó javaslatról alkotott kedvezőtlen véleménye ellenére is eljárhat, a kamattámogatás előnyei nélkül. A Bank rendszeres időközönként tájékoztatja a BL Bizottságot és a Bizottságot az olyan esetekről, amelyekben ilyen eljárás folytatásáról határozott.

A műveleti iránymutatásban megállapított feltételekre, valamint arra a feltételre is figyelemmel, hogy a kérdéses hitel vagy Beruházási Létesítmény keretében végzett beruházás alapvető célkitűzései nem változnak, a Bank arról is határozhat, hogy módosítja a feltételeket egy olyan Beruházási Létesítmény által nyújtott hitel vagy végzett beruházás esetében, amelyről a (2) bekezdés értelmében a BL Bizottság már kedvező véleményt adott, vagy bármely hitel esetében, amelynek kamattámogatásáról a BL Bizottság kedvező véleményt adott. A Bank arról is határozhat, hogy 20 %-ig terjedő mértékben megemeli a hitel, vagy a befektetési létesítmény beruházásának összegét.

A megállapodás II. melléklete 2. cikke (7) bekezdésének a) pontjában említett, kamattámogatásos projektek esetében az ilyen emelés a kamattámogatás értékének arányos emelését is eredményezheti. A Bank rendszeres időközönként tájékoztatja a BL Bizottságot és a Bizottságot az olyan esetekről, amelyekben ilyen eljárás folytatásáról határozott. Amennyiben a megállapodás II. melléklete 2. cikke (7) bekezdésének b) pontjában meghatározott projektek esetében a támogatás értékének növelését igénylik, azt a BL Bizottságnak véleményeznie kell, mielőtt a Bank az ügyben eljár.

(6) A Bank a beruházási létesítmény beruházásait és az említett beruházási létesítmény számláján tartott minden pénzeszközt a megállapodás célkitűzései szerint kezeli. Részt vehet olyan jogi személyek vezetői és felügyeleti szerveiben, amelyekbe a beruházási létesítményt befektették, és a beruházási létesítmény révén élvezett jogokat korlátozhatja, felmondhatja és módosíthatja.

VI. FEJEZET

ZÁRÓ RENDELKEZÉSEK

31. cikk

Költségvetési rendelet

Az ennek a megállapodásnak a végrehajtására vonatkozó rendelkezések annak a költségvetési rendeletnek a tárgyát képezik, amelyet a Tanács a 21. cikkben meghatározott minősített többségi határozattal az AKCS–EK megállapodás hatálybalépését megelőzően a Bizottságtól érkező javaslat alapján fogad el, miután a Bank véleményezte a rá vonatkozó rendelkezéseket, és az Európai Közösséget létrehozó szerződés 247. cikke értelmében létrehozott Számvevőszék (továbbiakban: Számvevőszék) is véleményt nyilvánított.

32. cikk

Pénzügyi megállapodások

(1) A Bizottság minden pénzügyi év végén elfogadja a bevételi-kiadási elszámolást és a 9. EFA mérlegét.

(2) A 9. EFA műveleteivel kapcsolatban a Számvevőszék is gyakorolja hatáskörét a (4) bekezdés sérelme nélkül. A 31. cikkben említett költségvetési rendelet határozza meg azokat a feltételeket, amelyek alapján a Számvevőszék saját hatáskörét gyakorolja.

(3) A 9. EFA pénzügyi irányítása alóli felmentést, a bank által kezelt műveleteket kivéve, az Európai Parlament adja meg a Bizottságnak a Tanács ajánlása alapján, amely az e megállapodás 21. cikkében meghatározott minősített többséggel hoz határozatot.

(4) A Bizottság 12. a cikkben említett információkat olyan módon bocsátja a Számvevőszék rendelkezésére, hogy ez utóbbi a dokumentált bizonyítékok alapján ellenőrzéseket hajthasson végre a 9. EFA forrásaiból nyújtott támogatásokkal kapcsolatban.

(5) A 9. EFA-nak a Bank által kezelt forrásaiból finanszírozott műveletek esetében a Bank alapokmányában az összes banki műveletre vonatkozóan meghatározott irányítási és felmentési eljárások vonatkoznak. A Bank minden évben megküldi éves jelentését a Bizottságnak és a Tanácsnak a 9. EFA általa kezelt forrásaiból finanszírozott műveletek végrehajtásáról.

33. cikk

Korábbi EFA-k

(1) Az 1. cikk (2) bekezdésének b) pontjában említettek szerint a korábbi EFA-kból megmaradt egyenlegeket át kell utalni a 9. EFA-ba, és az alábbi (2) bekezdés rendelkezéseinek sérelme nélkül az e megállapodásban vagy a határozatban megállapított feltételeknek megfelelően kell kezelni.

(2) Amennyiben a 9. EFA keretében a korábbi EFA-kból valamely, a 14. cikk (3) bekezdése c) pontjában illetve a 19. cikkben említett országos vagy regionális indikatív program részére ily módon átutalt források összege országonként vagy régiónként meghaladja a 10 millió eurót, azokra a forrásokra az eredeti EFA szabályai vonatkoznak a pályázatokon való részvételi jogosultság és a szerződések odaítélése tekintetében. Amennyiben az átutalt források összege 10 millió euró vagy annál kevesebb, a 9. EFA pályázati részvételi szabályait kell alkalmazni.

34. cikk

Módosítási kikötés

A 21. cikk kivételével a II–V. fejezetben szereplő cikkeket a Tanács a Bizottság javaslata alapján egyhangú döntéssel módosíthatja. A Bank csatlakozik a Bizottság javaslatához a tevékenységével és a beruházási létesítménnyel kapcsolatos ügyekben. Ilyen módosításokat az alábbi célok érdekében lehet előirányozni:

a) az AKCS–EK megállapodással és különösen annak a végrehajtást és kezelési eljárásokat szabályozó mellékleteivel való megfelelőség biztosítása; és

b) az Európai Fejlesztési Alap forrásai felhasználási hatékonyságának fokozása. Ebben az összefüggésben a finanszírozási javaslatoknak az EFA Bizottság elé utalásához szükséges, a 24. cikkben meghatározott szavazatküszöbét és a 27. cikkben meghatározott döntéshozatali eljárást a 2003. évben felül lehet vizsgálni.

35. cikk

Ratifikáció, hatálybalépés és időtartam

(1) Az egyes tagállamok a saját alkotmányos előírásaiknak megfelelően fogadják el ezt a megállapodást. Az egyes tagállamok kormányai értesítik az Európai Unió Tanácsának Főtitkárságát, ha a megállapodás hatálybalépéséhez szükséges eljárásokat teljesítették.

(2) Ez a megállapodás az utolsó tagállamnak a megállapodás elfogadásáról szóló bejelentését követő második hónap első napján lép hatályba.

(3) A megállapodás időbeli hatálya megegyezik az AKCS–EK megállapodáshoz mellékelt pénzügyi jegyzőkönyvével. Ez a megállapodás azonban a 2. cikk (4) bekezdése ellenére mindaddig hatályban marad, amíg arra az AKCS–EK megállapodás értelmében finanszírozott összes művelet és az említett pénzügyi jegyzőkönyv maradéktalan végrehajtásához szükség van.

36. cikk

Hiteles nyelvi változatok

Ezt a megállapodást, amely egy-egy eredeti példányban készült angol, dán, finn, francia, görög, holland, német, olasz, portugál, spanyol és svéd nyelven, és amely szövegek mindegyike egyaránt hiteles, az Európai Unió Tanácsa Főtitkárságának levéltárában helyezik letétbe, amely az aláíró államok kormányai részére eljuttat egy-egy hitelesített másolatot. Fentiek hiteléül a tagállamok kormányainak a Tanács keretében ülésező képviselői ezt a szerződést alább kézjegyükkel látták el.

EN FE DE LO CUAL, los representantes de los Gobiernos de los Estados miembros, reunidos en el seno del Consejo, abajo firmantes, suscriben el presente Acuerdo.TIL BEKRÆFTELSE HERAF har undertegnede repræsentanter for medlemsstaternes regeringer, forsamlet i Rådet, underskrevet denne aftale.ZU URKUND DESSEN haben die unterzeichneten Vertreter der Regierungen der Mitgliedstaaten ihre Unterschriften unter dieses Abkommen gesetzt.ΕΙΣ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι υπογράφοντες αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, έθεσαν τις υπογραφές τους κάτω από την παρούσα συμφωνία.IN WITNESS WHEREOF, the undersigned Representatives of the Governments of the Member States, meeting within the Council, have hereunto set their hands.EN FOI DE QUOI, les représentants des gouvernements des États membres, réunis au sein du Conseil, soussignés, ont apposé leurs signatures au bas du présent accord.IN FEDE DI CHE, i rappresentanti dei governi degli Stati membri sottoscritti, riuniti in sede di Consiglio, hanno apposto le proprie firme in calce al presente accordo.TEN BLIJKE WAARVAN de vertegenwoordigers van de regeringen van de lidstaten, in het kader van de Raad bijeen, hun handtekening onder dit akkoord hebben gesteld.EM FÉ DO QUE os representantes dos Governos dos Estados-Membros, reunidos no Conselho, abaixo assinados, apuseram as suas assinaturas no final do presente Acordo.TÄMÄN VAKUUDEKSI alla mainitut neuvostossa kokoontuneet jäsenvaltioiden hallitusten edustajat ovat allekirjoittaneet tämän sopimuksen.TILL BEVIS HÄRPÅ har undertecknade företrädare för medlemsstaternas regeringar, församlade i rådet, undertecknat detta avtal.

Hecho en Bruselas, el dieciocho de septiembre del año dos mil.Udfærdiget i Bruxelles den attende september to tusind.Geschehen zu Brüssel am achtzehnten September zweitausend.Έγινε στις Βρυξέλλες, στις δέκα οκτώ Σεπτεμβρίου δύο χιλιάδες.Done at Brussels on the eighteenth day of September in the year two thousand.Fait à Bruxelles, le dix-huit septembre deux mille.Fatto a Bruxelles, addì diciotto settembre duemila.Gedaan te Brussel, de achttiende september tweeduizend.Feito em Bruxelas, em dezoito de Setembro de dois mil.Tehty Brysselissä kahdeksantenatoista päivänä syyskuuta vuonna kaksituhatta.Som skedde i Bryssel den artonde september tjugohundra.

Pour le gouvernement du Royaume de BelgiqueVoor de Regering van het Koninkrijk BelgiëFür die Regierung des Königreichs Belgien

+++++ TIFF +++++

For regeringen for Kongeriget Danmark

+++++ TIFF +++++

Für die Regierung der Bundesrepublik Deutschland

+++++ TIFF +++++

Για την Κυβέρνηση της Ελληνικής Δημοκρατίας

+++++ TIFF +++++

Por el Gobierno del Reino de España

+++++ TIFF +++++

Pour le gouvernement de la République française

+++++ TIFF +++++

Thar ceann Rialtas na hÉireannFor the Government of Ireland

+++++ TIFF +++++

Per il Governo della Repubblica italiana

+++++ TIFF +++++

Pour le gouvernement du Grand-Duché de Luxembourg

+++++ TIFF +++++

Voor de Regering van het Koninkrijk der Nederlanden

+++++ TIFF +++++

Für die Regierung der Republik Österreich

+++++ TIFF +++++

Pelo Governo da República Portuguesa

+++++ TIFF +++++

Suomen hallituksen puolestaPå finska regeringens vägnar

+++++ TIFF +++++

På svenska regeringens vägnar

+++++ TIFF +++++

For the Government of the United Kingdom of Great Britain and Northern Ireland

+++++ TIFF +++++

[1] HL L 263., 1991.9.19., 1. o. A 97/803/EK határozattal (HL L 329., 1997.11.29., 50. o.) módosított és a 2000/169/EK határozattal (HL L 55., 2000.2.29., 67. o.) meghosszabbított határozat.

--------------------------------------------------